b'\n_START_ARTICLE_\nBiserica de lemn din Bobu-Gorgania\n_START_PARAGRAPH_\nBiserica de lemn \xe2\x80\x9eNa\xc8\x99terea Maicii Domnului\xe2\x80\x9d din Bobu, comuna Scoar\xc8\x9ba, jude\xc8\x9bul Gorj, a fost construit\xc4\x83 \xc3\xaen secolul XVIII, adus\xc4\x83 pe actualul amplasament \xc3\xaen 1860. Biserica se afl\xc4\x83 pe noua list\xc4\x83 a monumentelor istorice sub codul LMI:  GJ-II-m-B-09245.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica a fost edificat\xc4\x83 pe la mijlocul secolului al XVIII-lea \xc8\x99i renovat\xc4\x83 \xc3\xaen anul 1830 de popa Constantin Z\xc4\x83log \xc8\x99i Matei St\xc4\x83nil\xc4\x83; \xc3\xaen anul 1860 a fost mutat\xc4\x83 din punctul Penciu de pe dealul Gorgania \xc3\xaen locul actual, unde este destul de izolat\xc4\x83, gospod\xc4\x83riile afl\xc3\xa2ndu-se \xc3\xaen vale._NEWLINE_Biserica are urm\xc4\x83toarele dimensiuni: nava 7,55 m/4,80 m, decro\xc8\x99ul absidei altarului 0,32 m, altar: laturile paralele 1,40 m, cele de col\xc8\x9b 1,50, respectiv 1,80 m, iar latura de est 1,60 m. Prispa are l\xc4\x83\xc8\x9bimea de 1,12 m, iar st\xc3\xa2lpii originari au fost \xc3\xaenlocui\xc8\x9bi. Are aceea\xc8\x99i planimetrie ca \xc8\x99i cealalt\xc4\x83 biseric\xc4\x83 din satul Bobu, cu acelea\xc8\x99i ni\xc8\x99e pe laturile de nord \xc8\x99i de sud, pentru formarea proscomidiei \xc8\x99i diaconiconului, ni\xc8\x99e ce au \xc3\xaen\xc4\x83l\xc8\x9bimea de 0,90 m. Nava este acoperit\xc4\x83 cu o bolt\xc4\x83 \xc3\xaen leag\xc4\x83n, iar altarul cu un segment semicilindru, intersectat cu trei f\xc3\xa2\xc8\x99ii curbe._NEWLINE_\xc3\x8en exterior biserica este \xc3\xaen stare bun\xc4\x83, fiind bine \xc3\xaentre\xc8\x9binut\xc4\x83, datorit\xc4\x83 faptului c\xc4\x83 este biseric\xc4\x83 de cimitir. Are pere\xc8\x9bii consolida\xc8\x9bi, acoperi\xc8\x99ul \xc3\xaenvelit cu tabl\xc4\x83 peste \xc8\x99i\xc8\x9b\xc4\x83, o temelie solid\xc4\x83, din pietre mari, \xc3\xaen timp ce clopotni\xc8\x9ba este separat\xc4\x83 de biseric\xc4\x83, a\xc8\x99ezat\xc4\x83 pe patru piloni. _NEWLINE_La interior biserica este \xe2\x80\x9ecercuit\xc4\x83\xe2\x80\x9d, fapt care tr\xc4\x83deaz\xc4\x83 inten\xc8\x9bia, abandonat\xc4\x83, a tencuirii pere\xc8\x9bilor. Sfe\xc8\x99nicele crestate \xc8\x99i alte piese de inventar sunt aruncate pe jos. Icoanele mari sunt abandonate \xc8\x99i deteriorate: Deisis, cu Maria \xc8\x99i Ioan \xc3\xaentregi, \xc3\xaen susul tronului (icoana este datat\xc4\x83 pe cartea lui Iisus, 1836, noiembrie, 14), Sf\xc3\xa2ntul Nicolae (\xc8\x9bin\xc3\xa2nd \xc3\xaen m\xc3\xa2na st\xc3\xa2ng\xc4\x83 o cheie, cu doi balauri \xc3\xaenfrunt\xc3\xa2ndu-se) \xc8\x99i icoana \xc3\xaemp\xc4\x83r\xc4\x83teasc\xc4\x83 a Sf\xc3\xa2ntului Ioan Botez\xc4\x83torul (\xc3\xaen picioare, cu capul pe tipsie), dovada c\xc4\x83 \xc3\xaen trecut biserica a avut \xc8\x99i acest hram.'